O‘ZBEKISTON RESPUBLIKASI VAZIRLAR MAHKAMASINING FARMOYISHI

O‘zbekiston Respublikasi Prezidentining “Yoqilg‘i-energetika sohasida o‘zaro hisob-kitoblarni yanada takomillashtirish va moliyaviy barqarorlikni oshirish chora-tadbirlari to‘g‘risida” 2019-yil 9-iyuldagi PF-5761-son Farmoni ijrosini ta’minlash hamda prokuratura organlarining bino va inshootlarini qurish hamda rekonstruksiya qilish ishlarini zarur mablag‘ bilan ta’minlash maqsadida:
 1. 2019-yil prokuratura organlari uchun bino va inshootlarni qurish hamda rekonstruksiya qilish bo‘yicha bajarilgan ishlar hajmidan 272,0 mlrd. so‘m kreditor karzdorlik (keyingi o‘rinlarda — qarzdorlik) vujudga kelganligi ma’lumot uchun qabul kilinsin.
 2. Qarzdorlikning 172,0 mlrd. so‘mini moliyalashtirish manbasi etib 2020-yil uchun O‘zbekiston Respublikasining Davlat budjetida geologiya qidiruv ishlari uchun rejalashtirilgan mablag‘lardan yil yakunigacha iqtisod qilinishi kutilayotgan mablag‘larning optimizatsiya qilingan qismi belgilansin.
 3. O‘zbekiston Respublikasi Moliya vazirligi:
 mazkur farmoyishning 2-bandida belgilangan manbalar hisobidan bir hafta muddatda 172,0 mlrd. so‘mni O‘zbekiston Respublikasi Bosh prokuraturasi huzuridagi Majburiy ijro byurosini rivojlantirish jamg‘armasiga o‘tkazib berilishini;
 joriy yilning birinchi yarim yillik yakunlari bo‘yicha qarzdorlikning qolgan 100,0 mlrd. so‘m qismini qoplash bo‘yicha Vazirlar Mahkamasiga taklif kiritilishini ta’minlasin.
 4. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi Bosh prokuratura bilan birgalikda 2021-yil va kelgusi yillar O‘zbekiston Respublikasi Investitsiya dasturini shakllantirishda prokuratura organlari uchun bino va inshootlarni qurish va rekonstruksiya qilish ishlarini davom ettirish (yakunlash) uchun ishlab chiqilgan loyiha-smeta hujjatlariga asosan zarur kapital qo‘yilmalar limitlari ajratilishini ta’minlasin.
 5. O‘zbekiston Respublikasi Bosh prokuraturasi huzuridagi Majburiy ijro byurosi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda bir hafta muddatda 2019-yilda prokuratura organlari uchun bino va inshootlarni qurish hamda rekonstruksiya qilish ishlaridan hosil bo‘lgan kreditor qarzdorliklar bo‘yicha manzilli ro‘yxatni kelishilgan holda tasdiqlanishini va kreditor qarzdorliklar bo‘yicha tegishli dalolatnomalar rasmiylashtirilishini ta’minlasinlar.
 6. Mazkur farmoyishning bajarilishiii nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chkorov zimmasiga yuklansin.